104
 103
 (27)
 Въз основа на това Комисията отбелязва, че изменението на показателите за вреда, без данните за Италия, е на практика идентично с изменението на показателите за целия пазар на ЕС, когато бъдат взети предвид данните за Италия. Следователно може да се направи заключението, че дори при анализа на вредата да не бъдат взети предвид данните за италианския пазар, констатациите относно състоянието на промишлеността на Съюза са за понесена съществена вреда по смисъла на член 3, параграф 5 от основния регламент.
 (28)
 Колкото до подбиването на цените, Комисията отбелязва на първо място, че установеният на етапа на временните мерки марж на подбиване на цените е 4,5 %. Комисията отново разгледа наличието на подбиване на цените в светлината на констатациите в съображения 19—23 по-горе. Подбиването на цените е установено въз основа на данни от включените в извадката дружества. Поради това Комисията изключи от изчисленията, свързани с подбиването на цените, данните, които се отнасят до включения в извадката италиански производител. Маржът на подбиване въз основа на всички включени в извадката дружества, минус този за италианския производител, е все така значителен, а именно 4,4 %.
 (29)
 Също така беларуският производител износител изтъкна, че изчислението на подбиването на цената и на занижаването на продажните цени не следва да се прави чрез сравнение с цените на всички трансакции на включените в извадката производители от Съюза, а само с цените на трансакциите, извършени на мястото, където се осъществява конкуренцията с вноса от Беларус. Изчислението на подбиването на цените обикновено се извършва въз основа на цените на дъмпинговия внос на разглеждания продукт в Съюза спрямо цените на всички сравними продажби на промишлеността на Съюза. Като се имат предвид обаче специфичните обстоятелства в настоящия случай и особеностите на разглеждания продукт, Комисията направи и отделни изчисления на маржа на подбиване, при които ограничи анализа до държавите членки, в които беларуските продукти са продавани първоначално, основно Нидерландия, Германия, Полша и Литва. Този подход се базира на консервативното предположение, че непосредственият и пряк натиск, упражняван от дъмпинговия внос върху продажните цени в Съюза, за първи път е възникнал в тези държави членки. По този начин умишлено се пренебрегва вероятността от последващо предаване на това въздействие към други държави членки. При този сценарий надлежно коригираните среднопретеглени продажни цени на дъмпинговия внос от Беларус бяха сравнени със съответните продажни цени на включените в извадката производители от Съюза, с изключение на тези от Италия, заплащани от несвързани клиенти в регионите, в които се е осъществявала пряката конкуренция с беларуските продукти. В резултат на това е изчислен марж на подбиване на цените от 2,8 % вместо маржа в размер на 4,5 %, определен в съображение 68 от регламента за временните мерки.
 (30)
 Продуктът, предмет на настоящото разследване, може да се разглежда като масов продукт с повишена чувствителност по отношение на цената. Поради това се прави заключението, че дори марж на подбиване на цените в размер на 2,8 % е значителен и достатъчен, за да доведе до понижаване на цените, както е посочено в съображения 83, 84 и 98 от регламента за временните мерки.
 (31)
